Diari Oficial de la Generalitat Valenciana


Sumari del DOGV 3464, del 30-03-1999 (1999/2175)

ORDRE de 2 de març de 1999, de la Conselleria de Medi Ambient, per la qual es convoquen ajudes per al finançament de despeses de funcionament dels grups ecologistes.
---------------------------------------------------------------------------------------------------------------------------------------------------------------------

### Dades del document

Número de DOGV
:   3464

Data del DOGV
:   30-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2175


Data del document
:   02-03-1999

Organisme emissor
:   Conselleria de Medi Ambient

Tipus de document
:   Ordre

Descriptors 

:   * política de medi ambient
    * suport econòmic
    * ecologia
    * associació

ORDRE de 2 de març de 1999, de la Conselleria de Medi Ambient, per la qual es convoquen ajudes per al finançament de despeses de funcionament dels grups ecologistes. [1999/Q2175]
  
La Constitució espanyola reconeix el dret de tots els ciutadans al gaudi d'un medi ambient adequat per al desenvolupament de la persona, com també la responsabilitat dels poders públics quant a la utilització racional dels recursos naturals amb el fi de protegir i millorar la qualitat de vida i defendre i restaurar el medi ambient.
  
Per una altra banda, la Conselleria de Medi Ambient està interessada a desenvolupar una política dirigida a l'adquisició d'hàbits i actituds respectuosos amb el medi ambient, i que contribuïsca a la millor conservació i protecció d'aquesta, inspirada en els principis de la Carta de València.
  
Al mateix temps, la realització d'activitats que contribuïsquen a la millora del medi natural i a la protecció i el gaudi ordenat d'aquest ha esdevingut l'objectiu prioritari per a les entitats i associacions ecologistes de la nostra Comunitat.
  
Valorat, per tant, l'interés social de les activitats mediambientals realitzades per aquestes entitats i associacions ecologistes, i amb el fi de fer possible la cooperació entre aquestes i la Generalitat Valenciana, la Conselleria de Medi Ambient té el propòsit de recolzar-les, establint ajudes per al finançament de despeses de funcionament dels grups ecologistes.
  
Per aquesta raó, d'acord amb les atribucions que em confereix l'article 35 de la Llei 5/1983, de 30 de desembre, de Govern Valencià, com també l'article 47.3 del Text Refós de la Llei d'Hisenda Pública Valenciana, aprovat per Decret Legislatiu de 26 de juny de 1991,
  
ORDENE
  
Article 1. Objecte
  
Constitueix l'objecte d'aquesta ordre, la convocatòria per a la concessió d'ajudes dirigides el finançament de despeses de funcionament de les associacions i organitzacions ecologistes. Les esmentades ajudes seran concedides a càrrec de la línia pressupostària 1516, capítol IV, del programa 442.20, fins a l'import de 6.000.000 de pessetes (36.060,73 euros).
  
Article 2. Beneficiaris
  
Podran sol·licitar aquestes ajudes les associacions en general i organitzacions ecologistes que desenvolupen activitats relacionades amb el medi ambient.
  
Article 3. Despeses de funcionament subvencionables
  
Es podran subvencionar despeses de funcionament derivades de la consecució dels objectius del projecte que han de realitzar els grups ecologistes realitzats des de l'1 de gener de 1999, sempre i quan es referisquen a:
  
a) Lloguer i manteniment de les seus socials dels grups ecologistes
  
b) Contractació de serveis o subministraments de caràcter habitual o periòdic, sempre que no comporten la subvenció de material inventariable
  
c) Adquisició de material fungible
  
d) Despeses de desplaçament, combustible i lloguer de vehicles.
  
Article 4. Quantia de les subvencions
  
L'import total de les ajudes per a cada entitat no podrà superar les 500.000 pessetes (3,005,06 euros) en un o diversos projectes, sempre que aquest l'import no siga superior al cost de les activitats realitzades per l'entitat.
  
Article 5. Instàncies i documentació
  
Les sol·licituds d'ajuda s'hauran de presentar en un imprés normalitzat, segons el model adjunt, i s'hi hauran d'adjuntar els documents següents:
  
a) Els que acrediten la constitució legal de l'entitat o associació, com també els seus estatuts.
  
b) Fotocòpia compulsada del número d'identificació fiscal o codi d'identificació fiscal de l'entitat.
  
c) Autorització de l'entitat sol·licitant a la persona que actua en representació d'aquesta entitat.
  
d) Certificat original expedit per la Tresoreria Territorial de la Seguretat Social d'estar al corrent de les obligacions de Seguretat Social o, si escau, d'estar-ne exempts, en les formes establides en l'Ordre de 30 de maig de 1996 (DOGV número 2.775, de 21.06.1996).
  
e) Certificat original expedit per l'Agència Tributària d'estar al corrent de les obligacions fiscals o, si escau, d'estar-ne exempts, en les formes previstes en l'Ordre de 30 de maig de 1996 (DOGV número 2.775, de 21.06.1996).
  
f) Imprés d'alta de tercers per a pagaments de la Generalitat Valenciana, segons el model adjunt, en el cas de no figurar en el Registre de Tercers de la Conselleria d'Economia, Hisenda i Administració Pública.
  
g) Així mateix, hauran de presentar declaració jurada relativa a les ajudes sol·licitades o rebudes per a la mateixa finalitat de qualsevol altra administració o ens públic o privat, segons model adjunt.
  
Article 6. Termini i lloc de presentació
  
Les instàncies, juntament amb la documentació requerida en l'article anterior, es presentaran en el termini d'un mes des de l'endemà de la publicació d'aquesta ordre en el Diari Oficial de la Generalitat Valenciana.
  
Les sol·licituds de les ajudes hauran d'anar dirigides el conseller de Medi Ambient i s'hauran de presentar en el Registre General de la Conselleria de Medi Ambient, siti al carrer de l'Arquitecte Alfaro número 39, 46830 València; i en els serveis territorials de la Conselleria a les províncies d'Alacant, Castelló i València, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE número 285, de 27.11.1992).
  
Article 7. Procediment
  
Els expedients de sol·licitud de subvencions seran estudiats pel Gabinet d'Estudis i Publicacions, el qual verificarà que els impresos estiguen degudament emplenats, i s'acompanyen dels documents que s'hi especifiquen.
  
Si de l'examen de l'esmentada documentació, s'observa la falta d'algun document dels especificats en l'article 5, es requerirà als sol·licitants per corregir-ho, els quals, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, disposaran d'un termini de 10 dies, per esmenar la falta o acompanyar els documents preceptius, i se'ls advertirà que, si no ho fan així, se'ls tindrà per desistits de la seua petició, i aquesta s'arxivarà sense més tràmit.
  
Article 8. Comissió avaluadora
  
La selecció de sol·licituds serà realitzada per una comissió, constituïda per les següents persones:
  
- Com a titulars:
  
President:
  
Joaquín Colomé Latorre (secretari general de la Conselleria de Medi Ambient)
  
Secretària:
  
Carmen del Río Vidal (tècnica del Gabinet d'Estudis i Publicacions)
  
Vocals:
  
Juan Castell Esteve (cap del Servei de Publicacions i Documentació)
  
María José Martí (tècnica del Gabinet d'Estudis i Publicacions)
  
María José Carabal (tècnica del Gabinet d'Estudis i Publicacions)
  
- Com a suplents:
  
Presidenta:
  
Manuela Ferrer Montolio (cap del Gabinet d'Estudis i Publicacions)
  
Secretari:
  
Francisco Monzó (tècnic del Gabinet d'Estudis i Publicacions)
  
Vocals:
  
Carlos Soriano Ponze (cap del Servei d'Estudis i Estadístiques Ambientals)
  
Carmen Serrano (cap del Servei d'Organització i Tècniques de Gestió i Informàtica)
  
Antonio Ballester (cap del Servei d'Espais Naturals)
  
Aquesta comissió elevarà la corresponent proposta de concessió d'ajudes el conseller de Medi Ambient, la resolució definitiva del qual serà publicada en el Diari Oficial de la Generalitat Valenciana i notificada als interessats.
  
Article 9. Criteris de valoració
  
Com a criteris generals de selecció, a més d'allò que s'ha establit en l'article 3, es tindrà en compte:
  
1. La viabilitat tècnica i econòmica de l'activitat que es realitzarà.
  
2. El grau d'adequació entre la despesa prevista i els objectius perseguits pel projecte.
  
3. L'àmbit territorial de l'acció que desenvoluparà, com també la duració i el nombre de participants.
  
4. L'obertura de l'activitat a persones alienes a l'entitat sol·licitant.
  
Article 10. Termini de resolució
  
Transcorreguts tres mesos des de l'endemà de l'acabament del termini per a la presentació de les sol·licituds sense que recaiga cap resolució expressa, aquestes s'entendran desestimades.
  
Contra la resolució per la qual s'atorguen o es deneguen les ajudes sol·licitades, les persones interessades podran interposar un recurs contenciós administratiu en el termini de dos mesos comptadors des de l'endemà de la notificació davant la sala contenciosa administrativa del Tribunal Superior de Justícia de la Comunitat Valenciana. Tot això d'acord amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Article 11. Obligacions dels beneficiaris
  
1. Els beneficiaris de les ajudes tindran les obligacions següents:
  
a) Realitzar l'activitat que fonamenta la concessió de l'ajuda i presentar una memòria explicativa d'aquesta.
  
b) Lliurar els justificants de les despeses per a les quals es va concedir l'ajuda, per quantia igual o superior a l'ajuda concedida, segons el que estableix la legislació vigent.
  
c) Acreditar, prèviament al cobrament de l'ajuda, que es troben al corrent de les obligacions tributàries i de la Seguretat Social, en els termes que estableix l'Ordre de 30 de maig de 1996, de la Conselleria d'Economia i Hisenda. Queden exemptes d'aquesta acreditació les entitats que reben una ajuda inferior a 300.000 pessetes (1.803,04 euros).
  
d) Comunicar a la Conselleria de Medi Ambient si han sigut beneficiaris de subvencions o ajudes per a la mateixa finalitat procedents de qualssevol administracions o ens públics o privats.
  
e) Sotmetre's a les actuacions de comprovació que efectuarà aquesta Conselleria, i a les de control financer que corresponguen a la Intervenció General en relació amb les subvencions i ajudes concedides.
  
f) Comunicar a la Conselleria de Medi Ambient l'adreça i el telèfon de la seu de l'entitat o del seu representant davant la Conselleria de Medi Ambient, a fi d'agilitar i facilitar la comunicació entre l'entitat i la Conselleria.
  
2. L'incompliment d'aquestes condicions podrà donar lloc a l'anul·lació o reducció dels beneficis concedits i, si escau, al reintegrament de les quantitats que corresponguen.
  
Article 12. Justificació i pagament de subvencions
  
1. Caldrà presentar una memòria descriptiva de les activitats realitzades.
  
2. Les factures o els justificants presentats hauran de ser documents originals o còpies compulsades d'aquells, i seran emesos a nom de l'entitat subvencionada; no serà vàlida la justificació que es faça amb un document expedit a nom d'una altra entitat distinta o de persones físiques.
  
3. Les justificacions corresponents a col·laboracions puntuals figuraran en rebuts on consten les dades del perceptor, el seu número d'identificació fiscal, el concepte pel qual es retribueix i la retenció corresponent a l'impuesto sobre la renta de las personas físicas, com també les dades de l'associació.
  
4. No es consideraran vàlids els lloguers de vehicles entre particulars.
  
5. Si dels justificants de despeses presentades resultara un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca de la despesa justificada.
  
6. Per al cobrament de les ajudes, les entitats beneficiàries hauran de presentar juntament amb les factures i els corresponents justificants de pagament, la memòria descriptiva de les activitats desenvolupades, abans de l'1 de novembre de l'exercici corrent. En el cas que no es presente la justificació en el termini indicat, el beneficiari perdrà el dret a la subvenció.
  
Article 13
  
En tot allò no regulat en aquesta ordre regirà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, com també en la Llei 15/1997, de 29 de desembre, de la Generalitat Valenciana, de Pressupostos per a l'exercici de 1999, i la normativa de desenvolupament.
  
DISPOSICIONS FINALS
  
Primera
  
S'autoritza el secretari general de la Conselleria de Medi Ambient perquè dicte, dins de l'àmbit de les seues competències, les resolucions que calguen per a l'aplicació i el desenvolupament d'aquesta ordre.
  
Segona
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 2 de març de 1999
  
El conseller de Medi Ambient,
  
JOSÉ MANUEL CASTELLÁ ALMIÑANA